REGULAMENTUL (CE) NR. 1403/2007 AL COMISIEI
din 28 noiembrie 2007
de redeschidere a pescuitului de pagel argintiu în zonele ICES VI, VII și VIII (apele comunitare și apele care nu se află sub suveranitatea sau jurisdicția țărilor terțe) pentru navele care navighează sub pavilionul Spaniei
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului (1), în special articolul 26 alineatul (4),
având în vedere Regulamentul (CEE) nr. 2847/93 al Consiliului din 12 octombrie 1993 de instituire a unui sistem de control aplicabil politicii comune din domeniul pescuitului (2), în special articolul 21 alineatul (3),
întrucât:
(1)
Regulamentul (CE) nr. 2015/2006 al Consiliului din 19 decembrie 2006 de stabilire, pentru 2007 și 2008, a posibilităților de pescuit pentru navele comunitare în ceea ce privește anumite rezerve de pești de adâncime (3) stabilește cotele pentru 2007 și 2008.
(2)
La 22 octombrie 2007, Spania a comunicat Comisiei, în conformitate cu articolul 21 alineatul (2) din Regulamentul (CEE) nr. 2847/93, că va închide pescuitul de pagel argintiu în apele din zonele ICES VI, VII și VIII (ape comunitare și ape care nu se află sub suveranitatea sau jurisdicția țărilor terțe), începând cu 19 octombrie 2007.
(3)
La 13 noiembrie 2007, în conformitate cu articolul 21 alineatul (3) din Regulamentul (CEE) nr. 2847/93 și cu articolul 26 alineatul (4) din Regulamentul (CE) nr. 2371/2002, Comisia a adoptat Regulamentul (CE) nr. 1328/2007 (4) de interzicere a pescuitului de pagel argintiu în zonele ICES VI, VII și VIII (ape comunitare și ape care nu se află sub suveranitatea sau jurisdicția țărilor terțe) pentru navele care navighează sub pavilionul Spaniei sau sunt înregistrate în Spania.
(4)
În conformitate cu informațiile comunicate Comisiei de către autoritățile spaniole, rămâne disponibilă o cantitate de pagel argintiu din cota spaniolă în zonele VI, VII și VIII (ape comunitare și ape care nu se află sub suveranitatea sau jurisdicția țărilor terțe). Prin urmare, în aceste zone, ar trebui autorizat pescuitul de pagel argintiu de către navele care navighează sub pavilionul Spaniei sau care sunt înregistrate în Spania.
(5)
Această autorizație ar trebui să intre în vigoare la 30 octombrie 2007, pentru a permite pescuirea cantității respective de pagel argintiu până la încheierea anului curent.
(6)
Regulamentul (CE) nr. 1328/2007 al Comisiei ar trebui abrogat de la 30 octombrie 2007,
ADOPTĂ PREZENTUL REGULAMENT:
Articolul 1
Abrogare
Regulamentul (CE) nr. 1328/2007 se abrogă.
Articolul 2
Intrare în vigoare
Prezentul regulament intră în vigoare în ziua următoare publicării în Jurnalul Oficial al Uniunii Europene.
Se aplică de la 30 octombrie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 noiembrie 2007.